
–	като взе предвид член 144, параграф 5 и член 132, параграф 4 от своя Правилник за дейността,
А.	като има предвид, че във Венесуела има над 300 политически затворници;
Б.	като има предвид, че на 9 февруари 2024 г. Росио Сан Мигел, адвокатка и активистка в областта на правата на човека с испанско гражданство, беше отвлечена от режима на Венесуела и осъдена по политически мотиви за подозрение за конспирация срещу Николас Мадуро и неговия режим; като има предвид, че понастоящем тя е задържана в затвора „Ел еликоиде“, който е известен с нарушения на правата на човека, включително изтезания;
В.	като има предвид, че режимът на Мадуро експулсира Службата на върховния комисар на ООН по правата на човека (СВКПЧ), като я обвини в „колониално, неправомерно“ поведение и подстрекаване на политическата опозиция, след като комисарят на ООН осъди ареста на Сан Мигел;
Г.	като има предвид, че генерал Ернандес Да Коста е политически затворник от август 2018 г.; като има предвид, че на 19 февруари 2024 г. той беше принудително прехвърлен в затвора „Ел родео 1“, предназначен за политически затворници; като има предвид, че също така бяха прехвърлени неизвестен брой затворници, включително няколко граждани на ЕС; като има предвид, че генералът страда от заболявания, изискващи постоянно лечение, което му се отказва;
Д.	като има предвид, че четирима координатори на кампанията, работещи за кандидата за президент от опозицията на режима, Мария Корина Мачадо, а именно Хуан Фрейтес, Луис Камакаро, Гийермо Лопес и Емил Бранд, също бяха задържани по политически причини и са в изолация;
Е.	като има предвид, че през януари 2024 г. непризнатото Национално събрание възобнови разглеждането на закон, който има за цел да ограничи, криминализира и закрие неправителствените организации;
1.	решително осъжда режима на Мадуро за лишаването от свобода на стотици политически затворници;
2.	изразява съжаление относно факта, че тези затворници се държат при условия, които противоречат на минималните стандарти на ООН за третиране на затворниците;
3.	изисква незабавно безусловно освобождаване на всички политически затворници и произволно задържани лица, както и пълно възстановяване на техните права; призовава режима да прекрати политиката си на репресии и нападения срещу гражданското общество и опозицията;
4.	настоятелно призовава чилийските органи да разследват цялостно убийството на Роналдо Охеда, бивш политически затворник, избягал от режима на Мадуро;
5.	призовава ЗП/ВП и Съвета да засилят санкциите срещу режима, включително високопоставени длъжностни лица, членове на силите за сигурност и Върховния съд, както и срещу самия Мадуро;
6.	настоятелно призовава Международния наказателен съд да включи продължаващите нарушения на правата на човека и произволните задържания в своето разследване на предполагаемите престъпления на режима на Мадуро срещу човечеството;
7.	призовава международната общност да подкрепи връщането към демокрацията във Венесуела, особено с оглед на предстоящите избори, в които трябва да се позволи на лидера на опозицията на режима Мария Корина Мачадо да участва пълноценно;
8.	настоятелно призовава венесуелските органи да възстановят Службата на върховния комисар на ООН по правата на човека (СВКПЧ) и да гарантират достъпа ѝ до затворите и също така да гарантират безпрепятствен достъп за мандатоносителите по специалните процедури на ООН;
9.	възлага на своя председател да предаде настоящата резолюция на Съвета, ЗП/ВП, държавите членки, Общността на латиноамериканските и карибските държави, Организацията на американските държави, генералния секретар на ООН и режима на Венесуела.

